บูกิตบินตัง

บินตังวอล์ก

ตั้งอยู่ในแหล่งช้อปปิ้ง Jalan Bukit Bintang สถานที่แห่งนี้มีการเปลี่ยนแปลงอย่างต่อเนื่องในช่วงระยะเวลาเพียง 5 ปี จนกลายเป็นหนึ่งในแหล่งช้อปปิ้งที่ดีที่สุดในเมือง เกิดการกระจายตัวของห้างสรรพสินค้าในประเทศมาเลเซีย มีการเติบโตมากขึ้นรอบเมืองในอัตราที่ไม่เคยมีมาก่อน ที่นี้จึงมีการยกระดับร้านกาแฟ ร้านอาหาร และคลับอย่างต่อเนื่อง ในวันหยุดมีนักท่องเที่ยว รวมถึงคนในท้องถิ่นหลายพันคน ที่เดินเที่ยวชม Bintang Walk และศูนย์กลางช้อปปิ้งแห่งนี้ เกือบทุกสถานบันเทิงยามค่ำคืน จะมีการจัดกิจกรรมหรือเหตุการณ์สำคัญๆ เกิดขึ้น เช่น การนับถอยหลังวันปีใหม่ การแสดงแฟชั่น การจัดคอนเสิรต์บนถนน เป็นต้น

ช็อปปิงมอลล์

Shopping mall เป็นอีกหนึ่งประเภทธุรกิจในย่านบูกิต บินตัง ถือว่าเป็นที่ดึงดูดของบรรดานักท่องเที่ยวต่างชาติ และคนในท้องถิ่นให้หลงใหลกับย่านการค้าแห่งนี้ จนบูกิต บินตัง ถูกกล่าวขานว่าเป็น “สวรรค์ของนักช้อป” อันเนื่องมาจากความพร้อม และครบครัน ทั้งสินค้าและบริการ ที่อำนวยความสุขให้กับผู้มาเยือนเสมอ
ลักษณะของสินค้าและบริการสำหรับประเภทธุรกิจนี้ จะเป็นรูปแบบของร้านค้าปลีกสมัยใหม่ จำหน่ายสินค้าและบริการที่หลากหลาย ไม่ว่าจะเป็นเสื้อผ้า เครื่องแต่งกาย รองเท้า กระเป๋า ของที่ระลึก อาหาร ฯลฯ มีราคาจำหน่ายแตกต่างกันออกไปตามลักษณะของร้านค้า และประเภทสินค้าที่จำหน่าย ซึ่งมีสัดส่วนมากที่สุดในย่านแห่งนี้นั่นเอง โดยตัวอย่างของร้านค้า สำหรับประเภทธุรกิจแบบ Shopping mall มีตัวอย่างดังนี้

Berjaya Times Square

ห้างสรรพสินค้า “Berjaya Times Square” เป็นอาคารที่ใหญ่ที่สุดในประเทศมาเลเซีย และใหญ่เป็นอันดับที่ 5 ของโลก มีพื้นที่ 7.5 ล้านตารางฟุต มีทั้งหมด 48 ชั้น เปิดดำเนินการครั้งแรกเมื่อเดือนตุลาคม             ปี 2546 (7 ปี) บริหารการดำเนินงานโดย “Berjaya Group” มีจำนวนของธุรกิจร้านค้าและธุรกิจบริการมากกว่า 1,000 ร้านค้า โดยผู้ทำสัญญาเช่ารายหลักที่สำคัญ มีจำนวน 3 ราย ได้แก่ Cold Storage, Borders Group and Golden Screen Cinemas

Starhill Gallery

Starhill Gallery เป็นห้างสรรพสินค้าที่ใหญ่แห่งหนึ่งในกัวลาลัมเปอร์ จดทะเบียนในตลาดหลักทรัพย์แห่งประเทศมาเลเซียเมื่อวันที่ 16 ธันวาคม 2548 (5 ปี) โดยมีจุดหมายที่จะรวบรวมสิ่งที่ดีที่สุดด้านแฟชั่น อาหาร ความงาม และศิลปะไว้ในแห่งเดี่ยว โดยมีพื้นที่ทั้งหมด 7 ชั้น ภายในมีการออกแบบอย่างหรูหรา งดงาม สมบูรณ์แบบ และสำหรับลูกค้าที่ชอบต่อรองราคา
ลักษณะสินค้าและบริการภายใน Starhill Gallery เป็นสินค้าและบริการที่มีระดับสูง มีราคาแพง ส่วนใหญ่เป็นสินค้าแบรนด์เนมมีหลากหลายรูปแบบ ทั้งอาหาร เครื่องดื่ม สินค้าแฟชั่น เครื่องแต่งกาย เครื่องประดับ งานศิลปะ เป็นต้น โดยสินค้าและบริการที่กล่าว จะอยู่ในหมวดของแนวคิด ทั้ง 7 รูปแบบ ดังกล่าวไปแล้วข้างต้น

Pavilion Kuala Lumpur

Pavilion Kuala Lumpur เปิดดำเนินการเมื่อวันที่ 20 กันยายน พ.ศ. 2550 เป็นสถานที่ที่เหมาะกับคนรุ่นใหม่หัวใจของอินเทรนด์ เพราะที่แห่งที่พรั่งพร้อมด้วยแฟชั่นทันสมัย อาหารและความบันเทิงที่สมบูรณ์แบบอีกแห่งหนึ่งในเมือง มีพื้นที่ 1.37 ล้านตารางฟุต มีร้านค้าปลีกมากกว่า 450 ร้านค้า เปิดให้บริการตั้งแต่เวลา 10.00 – 22.00 น. (ตามเวลาท้องถิ่นของมาเลเซีย)

Fahrenheit 88

เดิมชื่อว่า KL Plaza เป็นศูนย์การค้าที่ตั้งอยู่ย่าน Bukit Bintang ณ กัวลาลัมเปอร์ ประเทศมาเลเซีย สร้างขึ้นในปี 2550 บริหารงานโดย Berjaya Group มีร้านค้าประมาณ 280 ร้าน มีพื้นที่ 300,000 ตารางฟุต โดยลักษณะสินค้าและบริการจะเน้นกลุ่มลูกค้ารุ่นใหม่วัยอินเทรนด์ ได้แก่ สินค้าแฟชั่น เทคโนโลยี ร้านอาหารและเครื่องดื่ม

Lot 10

Lot 10 เป็นแหล่งช้อปปิ้ง และความบันเทิงรูปแบบใหม่ ตั้งอยู่ใจกลางเมืองของกัวลาลัมเปอร์ เปิดดำเนินการเมื่อวันที่ 9 สิงหาคม 1991 มีการออกแบบทางสถาปัตยกรรมที่โดดเด่น แตกต่างด้วยตัวอาคารคล้ายซุ้ม สีเขียวสดใส ลักษณะของสินค้าและบริการ เป็นการผสมผสานกันระหว่างสินค้าระดับกลางถึงระดับสูง เช่น Timberland, Ed Hardy, Topshop, Nike, Esprit, และ G2000 และยังรวมถึงแบรนด์ของสินค้าอื่นๆ ที่มีชื่อเสียง รวมถึงแบรนด์ Vincci and Tangoo สำหรับคนที่ชื่นชอบการทานอาหาร บริเวณชั้นใต้ดินมีอาหาร รวมถึงเครื่องดื่มหลากหลายให้เลือกสรรรับประทาน เช่น Dome cafe, Zara และ Guess flagship

Low Yat Plaza

Low Yat Plaza ห้างสรรพสินค้าที่ทันสมัยและเป็นที่รวมความบันเทิงต่างๆ ไว้อย่างครบครัน ตั้งแต่สินค้าแฟชั่น อาหาร อุปกรณ์ทางด้านเทคโนโลยี เช่น โทรศัพท์ คอมพิวเตอร์ ซอฟต์แวร์  โดยเน้นแนวคิดความบันเทิงสำหรับครอบครัว เหมาะอย่างยิ่งสำหรับคนที่รักความล่ำสมัยของเทคโนโลยี

Sungei Wang Plaza

Sungei Wang Plaza เป็นศูนย์การค้าอีกแห่งใน Bukit bintang ที่มีชื่อเสียงและได้รับความนิยม เปิดดำเนินการตั้งแต่ปี 1977 ผู้ก่อตั้งคือ Sungei Wang Plaza Sdn Bhd บริหารการดำเนินงานโดย Sungei Wang Plaza Management Corporation มีพื้นที่ 1.2 ล้านตารางฟุต มีทั้งหมดด้วยกัน 10 ชั้น โดยเป็นร้านค้า 7 ชั้น และลานสำหรับจอดรถอีก 3 ชั้น มีจำนวนของร้านค้ามากกว่า 200 ร้านค้าทีเดียว

ผับและร้านอาหาร

ผับและร้านอาหาร เป็นประเภทของธุรกิจที่มีสัดส่วนจำนวนไม่น้อยเลยทีเดียวในย่าน Bukit Bintang เรียกได้ว่าเป็นจุดดึงดูดความสนใจสำหรับนักท่องเที่ยว และผู้มาเยือนที่นี้ไม่น้อยเช่นกัน โดยเรียกประเภทของร้านในย่านนี้ว่า “Jalan Alor” 
ร้านอาหารที่ขึ้นชื่อของที่นี้มีอยู่หลายร้าน เช่น ร้าน “สเต๊ะ (Satay)” ที่ขายเมนูที่มีทั้งสเต๊ะไก่ เนื้อวัว และเนื้อแกะ, Nasi Kandar Penang เป็นร้านอาหารอิสลามที่ขายผลไม้ ฯลฯ
อาหารที่ขึ้นชื่อของที่นี้มีอีกหลายอย่าง เช่น Bak Kut Teh หรือจะลิ้มลองอาหารแปลกอย่าง Hokkien mee (หมี่ฮกเกี้ยน) หน้าตาอาจคล้ายหมี่ผัดในประเทศไทย แต่จะผัดน้ำซอสแบบเข้มข้น และอาหารอีกอย่างหนึ่งที่ขอแนะนำ ซึ่งก็ไม่รู้จะเรียกชื่อว่าอย่างไรดี เป็นเหมือนเบคอนย่างไฟ รสชาติหวานๆ แต่ก็อร่อยดี แถมยังราคาแพงด้วย
ส่วนสถานที่สำหรับนักท่องราตรี ทางเขาเรียกโซนนี้ว่า “bbpark” เป็นโซน Pubs & Restaurant เหมาะสำหรับนั่งดื่มดำกับบรรยากาศแบบหรูหราและเสียงเพลง ซึ่ง Pubs ของที่นี้ จะแตกต่างกับประเทศไทยอย่างมาก ตั้งแต่แนวการออกแบบตกแต่งร้าน ที่เน้นโปร่งสามารถมองเห็นจากข้างนอกได้ มีการผสมผสานงานศิลปะทางด้านสถาปัตยกรรม และวัฒนธรรมในการออกแบบโครงสร้างอาคารได้อย่างหรูหราลงตัว แนวเพลงที่โยกย้ายสนุกสนานแบบจังหวะเบาๆ หรือบางร้านมีการเชิญชวนให้นักท่องเที่ยวร่วมเล่นดนตรีได้ด้วย เป็นต้น

ธุรกิจนวดและสปา

ประเภทของธุรกิจบริการนวดและสปา ก็เป็นอีกธุรกิจหนึ่งที่ได้รับความนิยมอย่างมากในย่าน Bukit Bintang โดยเฉพาะบริการนวดสปาเท้า เนื่องจากพื้นที่ช้อปปิ้งใน Bukit Bintang มีมากมาย และมีอาณาเขตกว้างขวาง จึงเป็นเหตุให้นักท่องเที่ยวที่เดินช้อปปิ้งเกิดอาการปวดเมื่อยเท้า เมื่อเกิดความรู้สึกอยากผ่อนคลาย ธุรกิจนวดและสปาจึงกลายเป็นจุดขายอีกอย่างที่โดดเด่นสำหรับที่นี้ ซึ่งฝีมือในการนวดยอดเยี่ยมมากทีเดียว และธุรกิจที่เปิดส่วนใหญ่เป็นธุรกิจของคนไทยด้วย ซึ่งน่าภาคภูมิใจที่ฝีมือและความสามารถของคนไทยเป็นที่ยอมรับไปทั่วโลกทุกแห่งหน นอกจากบริการนวดสปาเท้าแล้ว บริการด้านความสวยความงามก็ได้รับความนิยมเช่นกัน